OBSAH 1. Úvod 3 2. Všeobecné závery z verejných konzultácií 3 3. Účel tohto oznámenia 4 4. Základné črty prepracovaného systému dph v eú 5 4.1. Systém DPH v EÚ založený na zásade miesta určenia 5 4.2. Jednoduchší, efektívnejší a spoľahlivejší systém DPH 6 5. Prioritné oblasti na prijatie ďalších opatrení 6 5.1. Smerom k jednoduchšiemu systému DPH 6 5.1.1. Koncepcia jednotného kontaktného miesta 7 5.1.2. Poskytovať podnikom dostupnejšie a lepšie informácie na úrovni EÚ 8 5.1.3. Zlepšenie správy DPH na úrovni EÚ 8 5.1.4. Štandardizácia povinností spojených s DPH 9 5.2. Smerom k efektívnejšiemu systému DPH 9 5.2.1. Rozšírenie daňového základu 9 5.2.2. Preskúmanie štruktúry sadzieb 11 5.3. Smerom k odolnejšiemu systému DPH zabezpečenému proti podvodom 12 5.3.1. Mechanizmus rýchlej reakcie s cieľom riešiť neočakávané prípady podvodu 12 5.3.2. Boj proti podvodom v súvislosti s DPH 13 5.3.3. Preskúmanie metódy výberu a monitorovania DPH 15 5.4. Systém DPH prispôsobený jednotnému trhu 15 6. Iné opatrenia, ktoré sa zavedú v strednodobom horizonte 16 7. Záver 17 ÚVOD Zrýchľujúca sa globalizácia, intenzívnejšia hospodárska súťaž s novými kľúčovými hospodárskymi regiónmi sveta, ako aj rýchle sa meniace obchodné modely a technický pokrok predstavujú nové výzvy pre účinnosť a efektívnosť európskeho daňového systému. Navyše finančná kríza postavila členské štáty pred dvojakú výzvu v oblasti hospodárskej politiky: podporovať udržateľný hospodársky rast na jednej strane a na druhej konsolidovať verejné financie. Ako sa uviedlo v Ročnej stratégii rastu 2012[1], daňová politika je dôležitým nástrojom na tento účel. Je potrebné venovať zvýšenú pozornosť zostavovaniu daňových systémov a ich štruktúre, aby boli účinnejšie, efektívnejšie a spravodlivejšie, čo platí obzvlášť vzhľadom na systém DPH v EÚ. To je kontext, v ktorom Komisia 1. decembra 2010 prijala Zelenú knihu o budúcnosti DPH[2], v ktorej vyzvala všetky zainteresované strany, aby sa kriticky zamysleli nad všetkými aspektmi systému DPH v EÚ, ktorý sa zaviedol pred vyše 40 rokmi. Nesmierne množstvo reakcií (vyše 1 700 príspevkov)[3] od podnikov, akademickej obce, občanov a daňových orgánov je dôkazom, že táto diskusia je potrebná. Európsky parlament[4], Európsky hospodársky a sociálny výbor[5] a skupina pre daňovú politiku, ktorú tvoria zástupcovia ministrov financií, zelenú knihu uvítali a potvrdili potrebu reformovať systém DPH v EÚ. Súčasne Komisia vykonala ekonomické posúdenie systému DPH[6] a navrhla vytvoriť nový vlastný zdroj založený na DPH určený na financovanie rozpočtu EÚ[7]. VšEOBECNÉ ZÁVERY Z VEREJNÝCH KONZULTÁCIÍ Medzi zainteresovanými stranami prevláda všeobecný názor, že rozdrobenosť spoločného systému DPH v EÚ na 27 národných systémov DPH je hlavnou prekážkou efektívneho obchodu v rámci EÚ, a teda bráni občanom získať všetky výhody spojené so skutočným jednotným trhom. Podniky, ktoré vyvíjajú činnosť na medzinárodnej úrovni, sa domnievajú, že cena, ktorú v skutočnosti platia za tento nedostatok harmonizácie, je zložitosť, dodatočné náklady na dodržiavanie predpisov a právna neistota. MSP nie vždy disponujú potrebnými zdrojmi na prekonanie týchto prekážok, a preto upúšťajú od cezhraničných činností. Tieto nedostatky majú vplyv na obchodné správanie a môžu tak zabrániť prijatiu najúčinnejších obchodných rozhodnutí. Ak daňové pravidlá ovplyvňujú rozhodnutie, kde nakupovať alebo predávať tovar, či ponúkať a využívať služby, hospodárska neutralita DPH už nie je zaručená a fungovanie jednotného trhu je vážne ohrozené. Viacerí respondenti dokonca poukázali na dôsledok, že obchodovanie s partnermi mimo EÚ sa stáva jednoduchším a výnosnejším než obchodovanie s podnikmi v EÚ. Zainteresované strany, ktoré momentálne využívajú výhody súvisiace s oslobodením od dane, výnimkami či zníženými sadzbami, sa vo všeobecnosti vyslovili za ich zachovanie, iné strany by tieto preferenčné režimy rozšírili tak, aby sa vzťahovali aj na ich činnosti. Celkovo sa dá konštatovať, že zelená kniha vytvorila veľké očakávania vzhľadom na zmeny. Zároveň si sú všetky strany vedomé skutočnosti, že podstatné zmeny systému DPH sú nevyhnutne dlhodobým projektom. Členské štáty nie sú z pochopiteľných dôvodov ochotné prijať žiadne riziká, ktoré by so sebou prinieslo úsilie o reformu a ktoré by mohli ohroziť príjmy z DPH, ktoré v roku 2009 predstavovali 784 miliárd EUR, teda 21 % národných daňových príjmov[8]. Zdá sa teda, že sú ochotné zvážiť len postupné zmeny, pri ktorých sú riziká, výhody a náklady jasné, pochopené a úplne posúdené. V tejto časti sa uvádzajú najzrejmejšie všeobecné závery, ku ktorým sa dá na základe verejných konzultácií dospieť, konkrétnejšie závery sú zahrnuté v ďalších častiach v rámci konkrétnych tém, ktorých sa týkajú. ÚčEL TOHTO OZNÁMENIA Zo skutočnosti, že sa musíme zaoberať týmito znepokojujúcimi skutočnosťami 20 rokov po zavedení jednotného trhu, jednoznačne vyplýva, že pokračovať v známom a zaužívanom spôsobe bez zmien nebude postačovať. Riešenie týchto otázok si vyžaduje ambicióznejšiu reformu súčasného systému DPH. Taká reforma systému DPH bude zohrávať rozhodujúcu úlohu pri podpore dosahovania cieľov stratégie Európa 2020 [9] a návrate k rastu prostredníctvom jeho potenciálu oživiť jednotný trh a podporiť úsilie, ktoré členské štáty práve vyvíjajú s cieľom konsolidovať fiškálne aspekty. Toto oznámenie – založené na výsledkoch verejných konzultácií, ale takisto na diskusiách s členskými štátmi a názoroch, ktoré vyjadrili európske inštitúcie – slúži na dvojaký účel: - stanovujú sa v ňom základné črty budúceho systému DPH v EÚ, ktorý bude naďalej spĺňať funkciu zabezpečovať príjmy a súčasne sa vďaka nemu zvýši konkurencieschopnosť EÚ. Tieto základné črty by mali figurovať ako dlhodobé ciele, podľa ktorých by sa mala orientovať celá budúca práca v oblasti DPH. - uvádza sa v ňom zoznam prioritných oblastí, v ktorých je potrebné v ďalších rokoch prijať opatrenia s cieľom nasmerovať prácu na dosiahnutie uvedených cieľov. ZÁKLADNÉ čRTY PREPRACOVANÉHO SYSTÉMU DPH V EÚ Systém DPH v EÚ založený na zásade miesta určenia V Akte o jednotnom trhu [10] sa zdôraznil základný význam ustanovenia konečného režimu DPH uplatniteľného na cezhraničné transakcie. Zelená kniha poskytla ideálnu príležitosť preskúmať otázku, či záväzok z roku 1967[11] ustanoviť konečný systém DPH fungujúci na celom území EÚ rovnakým spôsobom, akým by fungoval v jednej krajine, na základe zásady zdaňovania v krajine pôvodu, je stále relevantný. Nedávne diskusie s členskými štátmi potvrdili, že táto zásada zostáva politicky nedosiahnuteľná. Dokonca aj Európsky parlament, ktorý doteraz radikálne zastával zásadu krajiny pôvodu, uznal neriešiteľnosť situácie a vyzval na prechod k zásade miesta určenia. Takisto zainteresované strany uznávajú, že systém na základe krajiny pôvodu, ktorý je pre ne teoreticky najatraktívnejšou možnosťou, nie je dosiahnuteľný v dohľadnej budúcnosti. Vyslovili preto svoju podporu riadne fungujúcemu systému založenému na zdaňovaní v mieste určenia ako pragmatickému a politicky uskutočniteľnému riešeniu. Komisia preto dospela k záveru, že už neexistujú opodstatnené dôvody zachovať tento cieľ a navrhne vzdať sa ho. Napokon, formálne zachovať záväzok, ale pritom nedosahovať pokrok pri jeho politickej realizácii, by malo nepriaznivý vplyv na dôveryhodnosť rozhodovacích procesov v Európe. Upustenie od zásady krajiny pôvodu umožní nasmerovať celé úsilie na vypracovanie alternatívnych koncepcií riadne fungujúceho systému DPH v EU založeného na zásade miesta určenia. Od roku 1993 sa na tejto oblasti nepracovalo, pretože táto možnosť sa zamietla v prospech záväzku, ktorým bola zásada krajiny pôvodu. Smerodajnými zásadami tejto práce bude po prvé, že obchodovanie na území EÚ musí byť rovnako jednoduché a bezpečné ako výlučne domáce činnosti, a po druhé, že sa musia znížiť náklady na dodržiavanie predpisov o DPH pri obchodovaní v Európe. Pri cezhraničnom obchode v žiadnom prípade nesmú vznikať dodatočné náklady. Jednoduchší, efektívnejší a spoľahlivejší systém DPH Reforma iniciovaná prostredníctvom zelenej knihy by v konečnom dôsledku mala vyústiť do systému DPH s týmito vlastnosťami: - jednoduchý : zdaniteľná osoba vyvíjajúca činnosť na území EÚ by sa mala zaoberať jediným súborom jasných a jednoduchých pravidiel DPH: kódex DPH EÚ. V takomto kódexe by sa ustanovili pravidlá prispôsobené moderným obchodným modelom, ako aj štandardizované povinnosti, pri ktorých by sa úplnou mierou zohľadnil dosiahnutý pokrok v nových technológiách. Zdaniteľná osoba by mala vybavovať záležitosti len s daňovým orgánom jedného členského štátu, - efektívny a neutrálny : zavedenie širšieho základu danie a dodržiavanie zásady zdaňovania bežnou sadzbou by malo za následok väčšie príjmy pri menších nákladoch, alebo by sa tak umožnilo znížiť bežnú sadzbu bez toho, aby sa ovplyvnila strana príjmov. Všetky odchýlky od týchto zásad by sa museli racionálne a jednotne vymedziť. Neutralita si vyžaduje aj rovnaké pravidlá regulujúce právo na odpočet a rovnako aj veľmi prísne obmedzenia využívania tohto práva, - odolný a zabezpečený proti podvodom : moderné metódy výberu a monitorovania DPH by mali prispieť k maximalizácii skutočných príjmov a v čo najväčšej miere obmedziť daňové podvody a vyhýbanie sa daňovej povinnosti. Uľahčenie dodržiavania predpisov pre podniky je jednou podmienkou, druhou je, aby sa vnútroštátne daňové orgány zamerali na rizikové správanie, na skutočných podvodníkov a v konečnom dôsledku postupovali spoločne ako jeden európsky orgán zodpovedný za DPH. Na dosiahnutie tohto cieľa je nevyhnutná zintenzívnená, automatická a rýchla výmena informácií medzi daňovými správami. PRIORITNÉ OBLASTI NA PRIJATIE ďALšÍCH OPATRENÍ Rozmanité prioritné témy sú zoradené do štyroch okruhov uvedených ďalej. Sú však úzko prepojené: jednoduchší systém DPH pre domáce transakcie kombinované s transakciami v rámci EÚ uľahčuje dodržiavanie predpisov, vďaka čomu sa celý systém stáva odolnejším. Niektoré zo zodpovedajúcich kľúčových opatrení sa dajú zrealizovať pomerne rýchlo, iné si očividne budú vyžadovať viac času. Komisia v prípade potreby vykoná bežné posúdenie vplyvu. Smerom k jednoduchšiemu systému DPH Odpovede získané v rámci verejných konzultácií obsahovali aj dôrazné a naliehavé žiadosti o zjednodušenie ako legislatívnych otázok DPH v EÚ, tak aj otázok daňovej správy. Rozmanitosť postupov jednotlivých štátov sa čoraz viac vníma ako bremeno a zdroj frustrácie. Napriek tomu, že daňová správa v tejto oblasti spadá predovšetkým do kompetencie členských štátov, zámerom Komisie je podstatne zintenzívniť úsilie o koordináciu a spoluprácu v tejto oblasti. V ekonomickom posúdení sa dospelo k záveru, že náklady podnikov na dodržiavanie predpisov sú vysoké, odhady sa pohybujú od 2 % až do 8 % výberu DPH. Menšie podniky musia znášať oveľa väčšie zaťaženie, než na aké majú kapacitu, pričom tieto náklady bez presne nasmerovaných politických krokov časom nepoklesnú. Okrem toho sú podniky, ktoré obchodujú v rámci EÚ, konfrontované s ďalšou záťažou. V ekonomickom posúdení sa vychádza z predpokladu, že pri odstránení vnútroštátnych povinností, ktoré presahujú požiadavky EÚ, alebo pri 10 % redukcii odlišností medzi administratívnymi postupmi členských štátov by nárast obchodu v rámci EÚ mohol predstavovať 2,6 % resp. 3,7 % a skutočný HDP by narástol o 0,2 % resp. 0,4 %. V správe sa síce pripúšťa, že tieto údaje môžu byť nadsadené, napriek tomu sa na ich základe dá usúdiť, že harmonizácia postupov pri DPH by mohla priniesť výrazné zisky v obchode a v HDP. MSP by mali profitovať predovšetkým z opatrení uvedených v ďalšej časti. Majú menej zdrojov na riešenie problémov vyplývajúcich z rozdielov medzi pravidlami a povinnosťami. Z ekonomického posúdenia vyplynulo, že aj ich náklady sú pomerne vyššie. Určiť v nasledujúcich rokoch zjednodušenie ako prioritu je v súlade so zásadou „najskôr myslieť v malom“ iniciatívy „Small Business Act“[12], ktorá podporuje využívanie riešení založených na elektronickej štátnej správe a jednotnom kontaktnom mieste na zjednodušenie regulačného a administratívneho prostredia, v ktorom MSP vyvíjajú svoju činnosť. Koncepcia jednotného kontaktného miesta Vzhľadom na ťažkosti, ktoré spomenuli podniky realizujúce obchody vo viacerých členských štátoch, je jednotné kontaktné miesto (JKM) – opatrenie, ktoré Komisia navrhla vo svojom pláne na zníženie administratívneho zaťaženia[13] a ktoré podporuje Skupina nezávislých zainteresovaných strán na vysokej úrovni pre oblasť administratívneho zaťaženia[14] – samozrejme naďalej vysokou prioritou. Ponuka zjednodušeného JKM („mini one-stop-shop“) pre poskytovateľov telekomunikačných, vysielacích a elektronických služieb poskytovaných konečnému spotrebiteľovi v EÚ nadobudne účinnosť v roku 2015. Niektoré podniky – aktívne v cezhraničnom obchode – nechápu, prečo ich činnosť doteraz bola z tohto mechanizmu vylúčená, napriek skutočnosti, že čelia rovnakým ťažkostiam. Realizáciu zjednodušeného JMK vnímajú mnohé členské štáty a podniky ako významný míľnik. Jeho bezproblémové fungovanie by malo pripraviť podmienky na všeobecnejšie využívanie tejto koncepcie. Vzhľadom na nedostatok skúseností s JMK pri obchodovaní v rámci EÚ sú členské štáty však do určitej miery zdržanlivé a v súčasnosti zatiaľ nezvažujú rozšírenie jeho rozsahu v tomto ranom štádiu. Komisia je naďalej presvedčená, že JKM je v systéme DPH založenom na zdaňovaní na mieste určenia rozhodujúcim nástrojom na uľahčenie prístupu na jednotný trh, predovšetkým pre MSP. 1. Komisia určila zabezpečenie bezproblémového zavedenia zjednodušeného JKM v roku 2015 ako vysokú prioritu a spolieha sa na členské štáty, že poskytnú k dispozícii potrebné zdroje. 2. Komisia od roku 2015 začne plánovať postupné riadené rozširovanie tejto koncepcie. Poskytovať podnikom dostupnejšie a lepšie informácie na úrovni EÚ Zainteresované strany zdôraznili, že dostupnosť presných, spoľahlivých a včasných informácií o podrobnostiach režimov DPH, ktoré v súčasnosti v členských štátoch platia, je kľúčovým faktorom zjednodušenia dodržiavania pravidiel pre podniky dovtedy, kým v celej EÚ nebudú platiť podobné pravidlá. Okrem toho ako prekážka obchodovania v rámci EÚ ešte stále figuruje jazyková bariéra. Komisia sa domnieva, že logickým krokom vpred je zriadenie webového portálu poskytujúceho takéto informácie vo viacerých jazykoch, o záležitostiach ako je registrácia, fakturovanie, daňové priznanie DPH, sadzby DPH, osobitné povinnosti a obmedzenia práva na odpočet. Do určovania potrebných informácií by sa mohli zapojiť samotné podniky. 3. Komisia s pomocou členských štátov zriadi webový portál venovaný DPH v EÚ. Členské štáty vyzýva, aby potvrdili svoju ochotu, ktorú preukázali v skupine pre daňovú politiku, a zaviazali sa poskytovať potrebné informácie a včas ich aktualizovať. Zlepšenie správy DPH na úrovni EÚ Zainteresované strany sa chcú vo väčšej miere zapojiť do procesu zavádzania a výkladu právnych predpisov EÚ týkajúcich sa DPH a chcú aj jeho väčšiu transparentnosť. Komisia sa ujme svojej zodpovednosti a bude reagovať pozitívne na tento opodstatnený nárok. Výmeny názorov medzi Komisiou a zainteresovanými stranami sa budú organizovať štruktúrovanejším spôsobom. Komisia zaručí sprístupnenie väčšieho množstva informácií týkajúcich sa DPH v EÚ pre verejnosť. Výzva zlepšiť správu DPH je však z časti adresovaná aj Rade, keďže právny rámec regulujúci prijímanie legislatívnych návrhov presahuje okruh úloh Komisie. Komisia preto žiada Radu, aby zvážila, ako čo najlepšie zapojiť zainteresované strany do rokovaní o návrhoch. Zainteresované strany sa zasadzujú za vytvorenie komunikačného kanála na úrovni EÚ, prostredníctvom ktorého by si daňové orgány, Komisia a predstavitelia obchodnej sféry mohli vymieňať názory o praktických otázkach správy DPH. V súčasnosti majú možnosť o takýchto otázkach diskutovať s vnútroštátnymi daňovými orgánmi, chýba im však širšie fórum, ktoré by zahŕňalo všetky daňové orgány, predovšetkým vzhľadom na otázky cezhraničného charakteru. Členské štáty preukázali svoju ochotu zapojiť sa do takého fóra. Určenie najlepších postupov by mohlo prispieť k racionalizácii systému DPH, a teda k zníženiu nákladov pri súčasnom zabezpečení príjmu z DPH. 4. Komisia v roku 2012 uverejní usmernenia pre legislatívu EÚ odsúhlasené v rámci výboru pre DPH a v prípade potreby aj vysvetlivky k novej legislatíve pred tým, než nadobudne účinnosť, s cieľom informovať podniky a podporiť dôslednejšie uplatňovanie. 5. Komisia v priebehu roka 2012 zriadi tripartitné fórum o DPH v EÚ (Komisia, členské štáty, zainteresované strany). Štandardizácia povinností spojených s DPH V nedávnej minulosti došlo k ďalšej harmonizácii pravidiel fakturovania a v právnych predpisoch o DPH sa zakotvila zásada rovnocenného spracúvania papierových a elektronických faktúr. Z dôvodu rozdielnych povinností spojených s DPH však podniky sú naďalej povinné prispôsobovať IT špecifikácie a postupy každému členskému štátu, v ktorom vyvíjajú činnosť. Oslabujú sa tým výhody spoločných stredísk služieb v oblasti účtovníctva a daňových povinností na celom území EÚ . 6. Komisia v roku 2013 navrhne, aby štandardizované daňové priznanie k DPH bolo dostupné vo všetkých jazykoch a podniky na celom území EÚ sa mohli rozhodnúť preň ako pre jednu z možností. 7. Podľa tej istej štandardizačnej koncepcie by sa mohlo postupovať vzhľadom na iné povinnosti, ako je napr. registrácia, fakturovanie a dôkazy na opodstatnenie oslobodenia od dane alebo prenesenie daňovej povinnosti. Smerom k efektívnejšiemu systému DPH Rozšírenie daňového základu a obmedzenie využívania znížených sadzieb by malo za následok vytvorenie nových zdrojov príjmu pri nižších nákladoch alebo by umožnilo výrazné zníženie súčasnej bežnej sadzby, bez toho, aby sa ovplyvnil príjem. Efektívnejší systém DPH je teda v prvom rade v záujme členských štátov, ale priniesol by aj zmiernenie administratívnej záťaže pre podniky. Rozšírenie daňového základu Verejné orgány V nedávnej štúdii o DPH vo verejnom sektore a oslobodeniach od dane v záujme verejnosti[15] sa preukázali nedostatky súčasných pravidiel z ekonomického hľadiska – konkrétne nedostatočná neutralita, narušenia hospodárskej súťaže, ktoré sa nimi vytvárajú, a ich zložitosť. Okrem toho privatizácia a deregulácia často vyústili do situácií, keď sa verejné orgány ocitli v hospodárskej súťaži so súkromnými spoločnosťami. Vzhľadom na skutočnosť, že postupné rozsiahle rušenie platných oslobodení od dane, môže mať výrazný vplyv na náklady na verejné statky alebo na príspevky na sociálne zabezpečenie, napríklad v oblasti vzdelávania alebo zdravotníctva, starostlivo sa zváži postupná koncepcia zdaňovania. 8. Komisia predloží návrh, v ktorom sa zameria na činnosti s väčšou mierou zapojenia súkromného sektora a zvýšeným rizikom narušenia hospodárskej súťaže. Osobné dopravné služby Európsky parlament zastáva názor, že okolnosť, že v určitých členských štátoch sú osobné dopravné služby v závislosti od použitého dopravného prostriedku oslobodené od dane, spôsobuje narušenia jednotného trhu, čo potvrdili aj výsledky verejnej konzultácie. V prípadoch, keď sa neuplatňuje oslobodenie od dane, má zložitosť súčasného pravidla o zdaňovaní na mieste poskytovania služieb za následok zvýšené náklady na dodržiavanie pravidiel pre podniky, ktoré operujú vo viacerých členských štátoch a v konečnom dôsledku by mohli viesť k chybám a dokonca k daňovým únikom. Na základe verejných konzultácií sa zistili dve protichodné koncepcie: udržanie súčasného stavu alebo zrušenie oslobodenia od dane, pričom druhá možnosť je v súlade s cieľom dosiahnuť väčšiu neutralitu a efektívnosť dane. 9. Komisia navrhne neutrálnejší a jednoduchší rámec DPH pre činnosti v oblasti osobnej dopravy Ďalšie oslobodenia od dane Preskúmajú sa aj ďalšie oslobodenia od dane, ktoré majú účinok obmedzenia daňového základu a mohli by spôsobiť narušenia trhu, aby sa zistilo, či ich hospodárske, spoločenské a technické opodstatnenie ešte pretrváva a či možno zlepšiť spôsob, akým sa uplatňujú. V úsilí o rozšírenie daňového základu by sa v tejto fáze nemali zavrhnúť žiadne možnosti. Niektoré zainteresované strany však argumentovali v prospech zachovania určitých oslobodení od dane a dokonca v prospech rozšírenia ich rozsahu pôsobnosti. Úpravy DPH vzťahujúce sa na neziskové organizácie vyvolali celý rad reakcií. Predmetné organizácie však už profitujú z oslobodenia od dane, ktoré sa vzťahuje na ich činnosti vo všeobecnom záujme. Jedinou otvorenou otázkou sú ostatné činnosti, na ktoré sa uvedené oslobodenie od dane nevzťahuje. Mohla by sa však na ne vzťahovať schéma všeobecného oslobodenia od dane pre malé podniky s obratom nižším ako určená hranica a členské štáty by mohli vzhľadom na ne zaviesť ďalšie opatrenia a postupy na zjednodušenie. Rovnako by mohli zaviesť presne zacielené kompenzačné mechanizmy mimo systému DPH, pomocou ktorých by znížili DPH z akvizícií dotknutých organizácií. 10. Komisia vyzýva členské štáty, aby využili existujúce možnosti a zmiernili zaťaženie DPH pre neziskové organizácie. V otázke uplatniteľného režimu DPH im môže poskytnúť usmernenia. Preskúmanie štruktúry sadzieb Mnohé zainteresované strany upozornili na skutočnosť, že rozdiely v sadzbách DPH majú za následok dodatočné náklady na dodržiavanie predpisov. V ekonomickom posúdení sa uvádza odhad týchto nákladov, ako aj odhad, že pri 50 % znížení rozdielov medzi sadzbami DPH v členských štátoch by výsledný nárast miery obchodu na vnútornom trhu mohol dosiahnuť až 9,8 % a nárast skutočného HDP o 1,1 %. Zároveň sa však naznačilo, že tieto údaje môžu byť nadsadené. Ekonomické posúdenie potvrdilo aj názory vyjadrené v skorších ekonomických štúdiách[16], že znížená sadzba často nie je najvhodnejším nástrojom na dosahovanie politických cieľov, predovšetkým na zabezpečenie prerozdelenia v prospech chudobnejších domácností alebo na podporu spotreby tovaru, ktorý sa považuje za spoločensky žiaduci. Zainteresované strany, ktoré profitujú zo znížených sadzieb, na ich opodstatnenie pripomínajú tieto ciele a navrhujú dokonca ich rozšírenie, konkrétne na produkty nezaťažujúce životné prostredie. Veľký ohlas počas verejných konzultácií mala aj otázka rovnakého zaobchádzania s produktmi, ktoré sú dostupné ako v tradičnom formáte, tak aj v online formátoch. Týmito otázkami sa treba zaoberať. Je potrebné poznamenať, že už súčasné uplatňovanie znížených sadzieb má účinok nezanedbateľných dotácií. Ich miera sa v porovnaní členských štátov značne líši a závisí od spôsobu, akým sa znížené sadzby využívajú. V ekonomickom posúdení sa vypočítalo, že vo vzorke 9 členských štátov[17] tieto dotácie predstavujú 8,2 % až 53,3 % príjmov z DPH v dotknutých členských štátoch. A by sa zrušili znížené sadzby, mohla by sa bežná sadzba teoreticky znížiť o 1,9 až 7,5 percentuálnych bodov. Uplatňovanie bežnej sadzby zostáva základnou zásadou a v smernici o DPH sa členským štátom neukladá povinnosť využívať znížené sadzby. Preto sú v prvom rade členské štáty zodpovedné za čo najväčšie obmedzenie rozsahu takýchto sadzieb v prípadoch, keď predstavujú neopodstatnené daňové zvýhodnenie. Súčasná hospodárska a finančná situácia, ktorá si vyžaduje silnú fiškálnu konsolidáciu národných rozpočtov, je ďalším argumentom za obmedzenie ich využívania v porovnaní so zvýšením bežnej sadzby. Napriek tomu by sa nemali opomenúť potenciálne výhody vyplývajúce z obmedzeného využívania znížených sadzieb, za predpokladu že sa rozumne vymedzia a uplatňujú. Existuje teda celý rad faktorov, ktoré opodstatňujú preskúmanie súčasnej štruktúry sadzieb DPH. Komisia je presvedčená, že takéto preskúmanie by malo vychádzať z dôkladného posúdenia vplyvu všetkých aspektov a z týchto smerodajných zásad: - Zrušenie tých znížených sadzieb, ktoré predstavujú prekážku správneho fungovania vnútorného trhu. Znížené sadzby, opodstatnené v minulosti, môžu mať v súčasnosti narúšajúce účinky, pretože hospodárske, obchodné a právne prostredie sa postupom času zmenilo. - Zrušenie znížených sadzieb na tovar a služby, od spotreby ktorých iné politiky EÚ odrádzajú. Ide najmä o tovar a služby škodlivé pre životné prostredie, zdravie a blahobyt. - Na podobné druhy tovaru a služieb by sa mala vzťahovať rovnaká sadzba DPH a v tomto ohľade by sa mal brať do úvahy technologický pokrok, aby sa napredovalo pri riešení otázky zbližovania fyzického prostredia a online prostredia. - Komisia s cieľom zvýšiť efektívnosť systému DPH uprednostňuje obmedzené využívanie znížených sadzieb DPH. V roku 2012 bude iniciovať posúdenie súčasnej štruktúry sadzieb DPH podľa uvedených smerodajných zásad a následne po obsiahlych konzultáciách so zainteresovanými stranami a členskými štátmi predloží do konca roka 2013 návrhy v zmysle uvedených zásad. - Komisia s cieľom riešiť právnu neistotu a náklady na dodržiavanie pravidiel vyplývajúce z 27 rôznych štruktúr sadzieb navrhne zahrnúť do webového portálu o DPH v EÚ jednoznačné a záväzné informácie o zozname tovaru a služieb, na ktoré sa nevzťahujú bežné sadzby v každom členskom štáte. Na tento účel možno využiť kombinovanú nomenklatúru. Smerom k odolnejšiemu systému DPH zabezpečenému proti podvodom Zo štúdie, ktorú Komisia zadala pred niekoľkými rokmi, vyplynulo, že vo všeobecnosti sa 12 % teoretickej DPH nevyberá. Podvody sú závažným, ale nie jediným, aspektom tzv. výpadkov DPH, k ďalším aspektom patrí napríklad DPH nevybraná z dôvodu chýb, nedbanlivosti či konkurzu. Preto sa Komisia domnieva, že okrem vždy aktuálnej potreby bojovať proti podvodom v oblasti DPH, je takisto potrebné zamerať sa na širší kontext a preskúmať lepšie spôsoby vyberania a monitorovania DPH. Mechanizmus rýchlej reakcie s cieľom riešiť neočakávané prípady podvodu Nedávne skúsenosti s organizovanými, rozsiahlymi a neočakávanými podvodmi ukázali že postup zmeny a doplnenia právnych predpisov alebo udeľovania výnimiek v členských štátoch nie je vždy dostatočne flexibilný na to, aby sa mohla zaručiť rýchla a primeraná reakcia. Mnohé členské štáty uvítali možnosť ustanoviť právny základ pre okamžité vnútroštátne opatrenia, hoci len dočasné, aby sa dali zastaviť určité podvodné praktiky. 11. Komisia predloží návrh na mechanizmus rýchlej reakcie v roku 2012. Boj proti podvodom v súvislosti s DPH Stratégia boja proti podvodom iniciovaná v roku 2006[18] sa premietla do krátkodobého akčného plánu, ktorý Komisia predstavila v decembri 2008[19]. Medzičasom Komisia predložila už všetky legislatívne návrhy, ktoré v tomto akčnom pláne oznámila, a Rada väčšinu z nich prijala. Výsledok je celá paleta nových opatrení, napríklad vytvorenie Eurofiscu[20] a ustanovenie automatickejšej výmeny informácií, ktoré zakrátko nadobudnú účinnosť alebo ju nadobudli len nedávno. Ich efektívnosť pri znižovaní podvodov v oblasti DPH sa dôkladne posúdi, ale môže sa tak urobiť až vtedy, keď všetky opatrenia nadobudnú úplnú účinnosť. Ak sa tieto opatrenia ukážu ako nedostatočné, budú pravdepodobne potrebné nové iniciatívy. Niekoľko návrhov sa neprijalo alebo ich Rada v snahe dosiahnuť jednomyseľnosť zmiernila, ako napríklad automatický prístup k informáciám. Komisia sa k týmto návrhom vráti s cieľom dosiahnuť vzhľadom na ne konsenzus. Zameria sa predovšetkým na možnosť rozšírenia škály informácií, ku ktorým by sa poskytol automatický prístup medzi členskými štátmi, ktoré by si ho želali. Viacstranné kontroly sa ukázali ako cenný nástroj v boji proti komplexným podvodom, v ktorých sú zapojené viaceré strany v rôznych členských štátoch. Z dlhodobého hľadiska by sa mohlo zvážiť sformovanie tímu v rámci Eurofiscu, ktorý by vykonával audity v cezhraničných situáciách a ktorý by tvorili odborníci z vnútroštátnych daňových orgánov. Mohol by prispieť k systematickejším cezhraničným auditom, pričom by mohol ťažiť z poznatkov a skúseností, ktoré v tejto oblasti už nazbierali audítori a koordinátori viacstranných kontrol. 12. Komisia zabezpečí a bude monitorovať úplnú realizáciu opatrení na boj proti podvodom a v roku 2014 podá správu o ich efektívnosti a potrebe ďalších krokov. 13. Komisia vyslovuje svoju podporu Rade, aby pokročila pri prijímaní predložených návrhov. Preskúma spôsoby výrazného rozšírenia automatického prístupu k informáciám. 14. Komisia preskúma možnosť sformovať tím ktorý by vykonával audity v cezhraničných situáciách, s cieľom uľahčiť a zlepšiť viacstranné kontroly. Úspech akýchkoľvek opatrení na boj proti podvodom závisí priamo od administratívnej kapacity vnútroštátnych daňových orgánov. Túto skutočnosť viac zviditeľnili súčasné rozpočtové ťažkosti, ktorým čelia viaceré členské štáty a v súvislosti s ktorými zazneli mnohé argumenty v prospech efektívnej a účinnej daňovej správy. Komisia má podľa platného nariadenia o vlastných zdrojoch pochádzajúcich z DPH[21] povinnosť pravidelne podávať správy o postupoch členských štátov pri správe a kontrole DPH a preskúmať možné zlepšenia („správa podľa článku 12“). Vo svojej najbližšej správe Komisia určí niekoľko kritérií na posúdenie výsledkov každej daňovej správy. Členským štátom tak umožní zistiť, v akej situácii sa nachádzajú v porovnaní s priemerom v EÚ. Úspešné koncepcie viacerých členských štátov v oblastiach citeľne ohrozených podvodmi by sa mali metodickejšie sprostredkúvať. Daňové orgány sa musia zaoberať spoločnými problémami a mohli by vyťažiť zo zdrojov viac, ak by mohli pri svojich opatreniach vychádzať zo skúseností iných členských štátov. Komisia v tomto kontexte bude takisto pozorne sledovať činnosti Eurofiscu, konkrétne jeho pracovné oblasti zamerané na nové trendy v podvodoch (Centrum pre analýzu podvodov s DPH). 15. Komisia pri vypracúvaní ďalšej “správy podľa článku 12“ posilní monitorovanie efektívnosti a účinnosti daňových správ členských štátov. 16. Komisia s pomocou členských štátov zintenzívni výmenu najlepších postupov pri boji proti podvodov vo vysoko rizikových sektoroch. 17. Komisia bude naďalej sledovať prácu Eurofiscu a vyslovuje podporu členským štátom, aby ďalej rozvíjali tento nástroj s cieľom odhaliť nové podvodné schémy alebo zabrániť ich vývinu. Komisia sa takisto domnieva, že „právne nezáväzné predpisy“ (v oblasti správy dane) sú sľubným krokom vpred v boji proti podvodom v oblasti DPH. Preto podporí členské štáty, aby zlepšili svoje vzťahy s obchodnou sférou a svoje postupy pri DPH, a zamerali sa tak v zvýšenej miere na dodržiavanie predpisov. Takáto koncepcia bude mať predovšetkým za účel znemožniť možným podvodníkom vstup do systému DPH a umožniť daňovým správam prideliť personál na boj proti nedodržiavaniu právnych predpisov. 18. Komisia podporí členské štáty v ich úsilí o zlepšenie dodržiavania predpisov prostredníctvom fóra o DPH v EÚ uvedeného v bode 5.1.3. Keďže schémy podvodu v oblasti DPH sa menia rýchlo a zahŕňajú tretie krajiny, bude potrebný nový impulz na splnenie potreby ďalšej koordinovanej spolupráce s týmito krajinami. Meniace sa modely podvodu si takisto vyžadujú intenzívnejšiu spoluprácu a výmenu informácií medzi daňovými a colnými orgánmi. 19. Komisia preskúma možnosti intenzívnejšej spolupráce s tretími krajinami s cieľom výmeny informácií v oblasti nepriameho zdaňovania. Na tento účel požiada o mandát na dosahovanie dohôd s tretími krajinami. 20. Komisia bude iniciovať a uľahčovať iniciatívy zamerané na intenzívnejšiu spoluprácu medzi daňovými a colnými orgánmi. Preskúmanie metódy výberu a monitorovania DPH Nové metódy výberu spomenuté v zelenej knihe boli otázkou, na ktorú prišlo asi najviac priamočiarych odpovedí. Predovšetkým na margo modelu rozdelenej platby[22], ktorá figurovala ako najpodstatnejšia zmena, odznelo predovšetkým mnoho negatívnych reakcií obchodnej sféry i daňových odborníkov. Predovšetkým oni vyjadrili svoje obavy z účinkov metódy na peňažné toky, náklady na dodržiavanie predpisov a obchodné záležitosti. Okrem toho mali aj pochybnosti o jeho schopnosti skutočne zredukovať výpadky DPH. Niektoré členské štáty sa však naďalej zaujímajú o preskúmanie tejto možnosti. Nedostatok podrobných údajov o jeho vplyve a nepresných informácií o jeho fungovaní by mohli byť čiastočným vysvetlením tejto kritiky. Komisia sa preto domnieva, že je predčasné tento model zavrhnúť. Pokiaľ ide o model dátového skladu (SAFT)[23], ktorý niektoré členské štáty už používajú, mnohé zainteresované strany požiadali o zjednodušenie a zjednotenie jeho realizácie. 21. Komisia vykoná ďalšiu analýzu zrealizovateľnosti modelu rozdelenej platby a jeho zostavenia s cieľom upokojiť vyjadrené obavy a v neskoršom štádiu prijať rozhodnutie o vhodnom ďalšom postupe. 22. Komisia sa bude usilovať o spoločnú koncepciu na úrovni EÚ vzhľadom na SAFT s cieľom zefektívniť jeho realizáciu. Systém DPH prispôsobený jednotnému trhu V zelenej knihe sa opísalo viacero spôsobov na dosiahnutie zdaňovania na mieste určenia. V tejto súvislosti treba zodpovedať dve základné otázky: po prvé, vymedzenie miesta určenia, a po druhé, či dodávateľ účtuje DPH z transakcií v rámci EÚ, alebo či ju namiesto toho platí nadobúdateľ (prenesená daňová povinnosť). Súčasné prechodné úpravy DPH v prípade transakcií B2B v rámci EÚ už sú založené na zásade zdanenia na mieste určenia. Vzhľadom na nedostatky opísané v bode 2 je však väčšina zainteresovaných strán proti tomu, aby sa začali uplatňovať ako konečný režim. Vo svojej súčasnej podobe nie sú v súlade so základným cieľom, že s cezhraničnými transakciami by sa nemalo zaobchádzať inak než s domácimi transakciami. Zainteresované strany z obchodnej sféry a Európsky parlament žiadajú, aby sa podrobnejšie preskúmala koncepcia zdaňovania v mieste, kde má sídlo zákazník. Zabezpečilo by sa tak rovnaké zaobchádzanie s dodávkami tovaru i poskytovaním služieb. Oddelenie pravidiel zdaňovania od fyzického toku tovaru a ich naviazanie na zmluvný tok sa javí ako sľubná koncepcia, ktorá si zaslúži ďalšie preskúmanie. Pokiaľ ide o druhú otázku, situácia, keď by dodávateľ účtoval DPH z cezhraničných dodávok v rámci B2B by mohla mať za následok rovnaké zaobchádzanie s domácimi a cezhraničnými transakciami. Zásada delených platieb DPH by sa opäť začala uplatňovať, pretože by sa týkala ako domácich transakcií, tak transakcií v rámci EÚ. Táto koncepcia by teda predstavovala riešenie súčasnej zraniteľnosti systému DPH voči podvodom. Hodnota obchodu v rámci EÚ sa však pohybuje na úrovni 2 500 miliárd EU, čo znamená že niekoľko sto miliárd EUR by sa muselo účtovať ako DPH z transakcií, v ktorých súčasnosti DPH platí len nadobúdateľ. Vplyv na podniky, predovšetkým z hľadiska cezhraničných peňažných tokov, by bol podstatný. Pokiaľ ide o daňové orgány, podnikom povinným daň zaplatiť by už nebol podnik zriadený v členskom štáte, v ktorom je daň splatná. Z hľadiska nákladov na dodržiavanie predpisov, účtovanie DPH na takéto dodávky by si vyžadovalo realizáciu komplexného jednotného kontaktného miesta. Na účely zaistenia príjmov bude pravdepodobne potrebné prijať ďalšie opatrenia alebo zaviesť záruky. 23. Komisia bude pokračovať v hĺbkovej technickej práci a v širokom dialógu s členskými štátmi v skupine pre budúcnosť DPH a so zainteresovanými stranami v skupine expertov na DPH, v rámci ktorého podrobne preskúma rozličné možné spôsoby realizácie zásady miesta určenia. 24. Komisia v prvej polovici roka 2014 predloží legislatívny návrh ustanovujúci definitívny režim zdaňovania obchodov v rámci EÚ. INÉ OPATRENIA, KTORÉ SA ZAVEDÚ V STREDNODOBOM HORIZONTE V oznámení sa určili priority a stanovil program vykonania praktických prác v nasledujúcich rokoch spolu s viacerým návrhmi, legislatívnej i nelegislatívnej povahy, ako aj celý rad hĺbkových štúdií, ktoré je potrebné vykonať ako prípravu pre ďalšie návrhy. Tieto prioritné iniciatívy sú v súlade s navrhnutým zriadením nového vlastného zdroja založeného na DPH a mali by ho posilniť. Rozšírenie daňového základu, obmedzenie využívania znížených sadzieb a zmenšenie priestoru pre podvod by mohli viesť k zvýšeniu príjmov členských štátov. Časť týchto ziskov by sa mohla pripísať na úroveň EÚ a mohli by sa ešte viac zvýšiť prostredníctvom zlepšenia fungovania systému DPH. Iné aspekty DPH v EÚ, rozvedené v zelenej knihe, sa budú riešiť v stredne dlhom časovom horizonte. Viaceré ustanovenia smernice o DPH sú prekonané a nezohľadňujú aspekt jednotného trhu. Ide predovšetkým o schému pre malé podniky a ustanovenia o zoskupovaní na účely DPH. Na lepšie zabezpečenie neutrality dane bude takisto potrebné preskúmať zložité a rozdielne pravidlá regulujúce právo na odpočet a poskytnúť mechanizmy na vyriešenie otázok dvojitého zdaňovania. Zabezpečiť treba aj rovnaké podmienky pre dodávateľov z EÚ a krajín mimo nej. V tejto súvislosti treba vyriešiť aj zaobchádzanie s malými zásielkami a inými formami predaja cez internet. ZÁVER V tomto oznámení sa naznačilo ďalšie smerovanie na ceste k jednoduchšiemu, spoľahlivejšiemu a efektívnejšiemu systému DPH, prispôsobenému jednotnému trhu. Komisia vyzýva Radu, Európsky parlament a Európsky hospodársky a sociálny výbor, aby poskytli politické usmernenie a potvrdili svoju odhodlanosť preskúmať možnosti uvedené v tomto oznámení. Komisia bude s cieľom zabezpečiť nepretržité riadenie zavádzania podstatných zmien systému DPH v EÚ podávať pravidelné správy o stave tohto preskúmania a určí nové kroky. [1] KOM(2011) 815, 23.11.2011. [2] KOM(2010) 695, pracovný dokument útvarov Komisie, SEK(2010) 1455, 1.12.2010. [3] Sú dostupné spolu so zhrnutím ich hlavných prvkov na adrese http://ec.europa.eu/taxation_customs/common/consultations/tax/2010_11_future_vat_en.htm. [4] Uznesenie z 13. októbra 2011, P7_TA(2011)0436. [5] Ú. v. EÚ C 318, 29.10.2011, s. 87. [6] http://ec.europa.eu/taxation_customs/common/publications/studies/index_en.htm [7] KOM(2011) 510, 29.6.2011. [8] Vrátane príspevkov na sociálne zabezpečenie, Taxation trends in the European Union (Daňové trendy v Európskej únii), 2011, príloha A, tabuľka 8. [9] KOM(2010) 2020, 3.3.2010. [10] KOM (2011) 206, 13.4.2011. [11] Prvá smernica Rady 67/277/EHS a Druhá smernica Rady 67/228/EHS z 11. apríla 1967. [12] KOM(2008) 394, 25.6.2008. [13] KOM(2009) 544, 22.10.2009, príloha, s.83. [14] http://ec.europa.eu/enterprise/policies/better-regulation/administrative-burdens/high-level-group/index_en.htm [15] http://ec.europa.eu/taxation_customs/resources/documents/common/publications/studies/ vat_public_sector.pdf. [16] Study on reduced VAT applied to goods and services in the Member States of the European Union (Štúdia o zníženej DPH uplatňovanej na tovar a služby v členských štátoch Európskej únie), Copenhagen Economics, záverečná správa, 21.6.2007. [17] Belgicko, Francúzsko, Grécko, Maďarsko, Nemecko, Poľsko, Spojené kráľovstvo a Španielsko. [18] KOM(2006) 254, 31.5.2006, KOM(2007) 758, 23.11.2007. [19] KOM(2008) 870, 1.12.2008. [20] Nariadenie Rady (EÚ) č. 904/2010 zo 7. októbra 2010. [21] Nariadenie Rady č. 1553/89 z 29. mája 1989. [22] Model, podľa ktorého kupujúci platí DPH na zablokovaný účet na platby DPH v banke daňovej správy, ktorý môže využívať len dodávateľ na platbu DPH na zablokovaný účet na platby DPH svojho dodávateľa. [23] Model, v ktorom zdaniteľná osoba nahrá zadefinované údaje o transakcii štruktúrované v dohodnutom formáte do zabezpečeného skladu dát od DPH, ktorý spravuje zdaniteľná osoba a ktorý je dostupný pre daňové orgány.